L'Ajuntament de l'Eliana substitueix la il•luminació dels edificis municipals
16 de maig de 2016

L'Ajuntament de l'Eliana ha conclòs recentment la substitució de l'enllumenat interior dels edificis municipals per lluminàries de tecnologia led. En total, s'han substituït 1.900 punts de llum de diversa tipologia: downlights, tubs, bombetes, llums dicroics i focus.

La substitució s'ha dut a terme en un total de 14 edificis municipals, entre els quals es troben l'Ajuntament, el Centre Sociocultural, el Poliesportiu Municipal i la Biblioteca. La inversió feta és de 120.000 euros, dels quals 40.000 són a compte de les arques municipals i la resta de la Diputació de València. Aquesta inversió s'amortitzarà en quatre anys ja que el consistori estalviarà el consum de 250.000 Kwh a l'any, uns 30.000 euros anuals en el rebut de la llum.

És destacable, a més de l'estalvi energètic i econòmic, el benefici mediambiental consegüent després del canvi d'il·luminació. Es calcula que es deixaran d'abocar a l'atmosfera 130 tones de CO2 a l'any. Paral·lelament, s'han millorat notablement els nivells de claror en les dependències municipals.